Illum hu l-Jum Internazzjonali għall-Eliminazzjoni tad-Diskriminazzjoni Razzjali. Filwaqt li saru ħafna passi pożittivi madwar id-dinja biex tiġi eliminata d-diskriminazzjoni razzjali, għadna qed niffaċċjaw ostakli u sfidi kruċjali. F'Settembru tas-sena li għaddiet, mexxejja Ewropej u mid-dinja kollha qablu dwar l-Aġenda tan-Nazzjonijiet Uniti tal-2030 għall-Iżvilupp Sostenibbli, filwaqt li wiegħdu li ħadd ma jitħalla barra fl-impenn komuni tagħna biex neqirdu l-faqar u niksbu żvilupp sostenibbli fid-dinja kollha. Min-naħa l-oħra, illum qegħdin ukoll niffaċċjaw sfidi dejjem akbar relatati mal-kriżi ekonomika dinjija, il-migrazzjoni, it-terroriżmu, il-faqar u ż-żieda tal-inugwaljanzi. Dawn l-isfidi jaffettwaw b'mod partikolari lil dawk li diġà huma soġġetti għal diskriminazzjoni abbażi tal-kulur, ir-razza, id-dixxendenza, il-kasta u l-oriġini etnika jew nazzjonali tagħhom. L-Unjoni Ewropea ser tkompli taħdem biex telimina l-forom kollha ta' diskriminazzjoni, fi ħdan il-konfini tagħha u fid-dinja kollha, biex kulħadd ikun jista' jgawdi d-drittijiet tal-bniedem u l-libertajiet fundamentali, mingħajr restrizzjonijiet jew eċċezzjonijiet. L-UE tibqa' wkoll soda fl-indirizzar tad-diskors ta' mibegħda u l-ġlieda kontrih. Il-bnedmin kollha huma ugwali fid-dinjità u kollha huma intitolati biex igawdu d-drittijiet tagħhom kif stabbiliti fid-Dikjarazzjoni Universali tad-Drittijiet tal-Bniedem. F'dan il-jum, l-Unjoni Ewropea għal darb'oħra tappella lill-istati kollha li għadhom ma sarux parti għall-Konvenzjoni Internazzjonali dwar l-Eliminazzjoni tal-Forom kollha ta' Diskriminazzjoni Razzjali, biex isiru parti għaliha. Neħtieġu miżuri determinati u effettivi fil-livelli nazzjonali, reġjonali u internazzjonali, jekk irridu nipprevjenu u ntemmu d-diskriminazzjoni razzjali. L-Unjoni Ewropea ser tkompli taħdem mill-qrib mal-pajjiżi sħab tagħna kollha, ma' organizzazzjonijiet reġjonali u internazzjonali, kif ukoll mas-soċjetà ċivili, għall-eliminazzjoni tad-diskriminazzjoni razzjali fid-dinja kollha.